
Középületek korszerűsítése víz-víz hőszivattyús technológiával

Kulcsszavak: épületgépészet; víz-víz hőszivattyú; középület; korszerűsítés; hidrogeológia
A hőszivattyús technológia alkalmazása napjainkra vezető szerepet kapott az épületgépészet területén belül a hőenergiatermelésben új építés és felújítások esetén egyaránt. Az energiahatékony megoldás kiváló alternatívát kínál a hagyományos földgázalapú hőenergiatermelés kiváltására vagy kiegészítésére. Fontos megjegyezni, hogy nemcsak a hőforrás, hanem a hőszivattyú működtetése során bevezetett energia is származhat megújuló forrásból. Gyakorlatilag mindenhol jelen van alkalmas környezeti hőforrás, amelyet hőszivattyúval lehetséges energetikailag kedvezően nagyobb hőmérsékletre emelve felhasználhatóvá tenni. A hőforrás és hőleadó oldali közegtől függően beszélhetünk levegő-levegő, levegő-víz, talaj-víz (geotermikus) és víz-víz hőszivattyúról.
A dolgozatban leírt egykori barnamezős terület kulturális negyeddé történő rehabilitációja a közelmúltban megtörtént, azonban cél további energiamegtakarítás elérése ezúttal elsősorban gépészeti korszerűsítés útján. Mindez egy nagy teljesítményű víz-víz üzemű hőszivattyú meglévő gázkazános fűtési rendszerbe való illesztése révén valósul meg. Az átalakítással érintett hőközpont jelen állapotában három középület hőenergia ellátását biztosítja. A projekt megvalósításához szükség volt hidrogeológiai modellezésre, kútgépészeti, mélyépítési, villamos és automatizálási, statikai és épületgépészeti szakági együttműködésre. A dolgozatban az alkalmazott hőszivattyús technológia, a felmerült műszaki problémák és megoldásuk, valamint az épületgépészeti projekt részhez kapcsolódó főbb tervezési szempontok kerülnek bemutatásra.



